Diari Oficial de la Generalitat Valenciana


Sumari del DOGV 9569, del 05-04-2023 (2023/3400)

RESOLUCIÓ de 9 de febrer de 2023, del director general de Qualitat i Educació Ambiental, per la qual es formula la declaració d'impacte ambiental del projecte instal·lació de central fotovoltaica de 13,30 MWp PFV Requena 3, del terme municipal de Requena (València). Expedient: (3027931) 32/2023/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9569

Data del DOGV
:   05-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3400


Data del document
:   09-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 9 de febrer de 2023, del director general de Qualitat i Educació Ambiental, per la qual es formula la declaració d'impacte ambiental del projecte instal·lació de central fotovoltaica de 13,30 MWp PFV Requena 3, del terme municipal de Requena (València). Expedient: (3027931) 32/2023/AIA. [2023/3400]  
«Declaració d'impacte ambiental  
Expedient: (3027931) 32/2023/AIA.  
Títol: Instal·lació de central fotovoltaica de 13,30 MWp PFV Requena 3.  
Promotor: Solar Acamar Requena, SLU.  
Òrgan substantiu: Servei Territorial d'Indústria, Energia i Mines de València.  
Ref. òrgan substantiu: ATALFE/2020/88.  
Localització: terme municipal de Requena (València).  
  
Antecedents i descripció del projecte  
L'empresa Solar Acamar Requena, SLU, promou un projecte de construcció i operació d'una planta solar fotovoltaica de 13,30 MWp en el terme municipal de Requena (València).  
L'evacuació de l'energia produïda per la planta es realitzarà de manera conjunta amb tres projectes més que es troben en tramitació en parcel·les circumdants: PFV Requena 2 (ATALFE/2020/89), PFV Requena 4 (ATALFE/2020/90) i PFV Requena 6 (ATALFE/2020/91). Aquestes plantes compartiran la SET Requena col·lectora sud 132/30 kV, des de la qual s'elevarà la tensió a 132 kV per a evacuar l'energia mitjançant una línia aerosubterrània d'evacuació comuna fins al punt de confluència amb la línia d'evacuació procedent de la SET Requena col·lectora nord, compartida aquesta per 3 plantes més: FV Requena, PFV Requena 1 i PFV Requena 5. Des d'aquest punt, discorrerà una línia de 132 kV de doble circuit i comú per a les set plantes fins a la subestació Promotores Requena Renovables 132/400 kV al municipi del Rebollar, des de la qual connectarà mitjançant un tram de línia de 400 kV amb la subestació Requena de 400 kV pertanyent a REE.  
  
Les plantes PFV Requena 4 i PFV Requena 6 van obtindre un informe de determinació d'afeccions ambientals favorable per Resolució de 16.12.2022, del director general de Qualitat Ambiental. Les plantes FV Requena, PFV Requena 1, PFV Requena 2 i PFV Requena 5 van obtindre declaració d'impacte ambiental favorable per resolució del director general de qualitat ambiental en dates 03.01.2023, 20.01.2023, 23.01.2023 i 26.12.2022, respectivament.  
La SET Requena col·lectora nord, el tram de línia en configuració soterrada i el tram de línia aèria d'evacuació des del punt de confluència fins a la subestació Requena de 400 kV de Red Eléctrica de España, SAU, va ser objecte d'avaluació en l'expedient PFV Requena 1 (ATALFE/2020/86).  
Tant la SET Requena col·lectora sud com la línia d'evacuació de 132 kV fins al punt de confluència amb la línia d'evacuació procedent de la SET Requena col·lectora nord van ser objecte d'avaluació en l'expedient PFV Requena 2 (ATALFE/2020/89).  
La instal·lació fotovoltaica es localitza al sud del terme municipal, entre els municipis de La Portera i Los Pedrones, i ocupa la parcel·la 1 del polígon 94. La seua infraestructura d'evacuació discorre per les parcel·les 1, 12 i 123 del polígon 94 del terme municipal, i en aquesta última parcel·la es troba la SET col·lectora sud.  
La planta comptarà amb un únic accés, al qual s'accedirà des de la carretera N-330.  
La potència instal·lada serà de 13,3 MWp. Els panells es connectaran en sèrie i s'agruparan en inversors de strings per al seu posterior augment de tensió en els centres de transformació des de 0,66 kV fins a 30 kV.  
Els mòduls solars seran de tipus Si-mono (silici monocristal·lí) i s'instal·laran en seguidors solars integrats en estructures metàl·liques fixades al terreny mitjançant el sistema de perfils clavat. Els seguidors solars orientaran els mòduls per a minimitzar l'angle d'incidència entre els raigs solars i la superfície dels mòduls durant el dia, de manera que augmentaran el seu rendiment en comparació amb els sistemes estàtics. Es projecta una distància entre eixos de files d'11 m i queda un espai lliure entre aquestes d'uns 6,6 m aproximadament. El cablejat de baixa tensió entre els mòduls i inversors es disposarà soterrat.  
  
La superfície total de les parcel·les vinculades és de 234,63 ha i l'àrea de la superfície ocupada associada al perímetre envolupant de tots els equips i infraestructures és de 19,08 ha. Calculant la relació entre la producció de la planta (en MWp) i la superfície ocupada per la instal·lació (en ha), s'obté un coeficient de 0,7 MW/ha ocupada.  
La infraestructura d'evacuació fins a la SET Requena col·lectora sud es constitueix mitjançant una línia soterrada d'alta tensió de 30 kV de 3.034 m de longitud, que portarà l'energia generada fins a la SET Requena col·lectora sud 132/30 kV, que discorrerà en la seua majoria sota els camins existents conformats per les parcel·les 1, 12 i 123 del polígon 94.  
La fase d'execució del projecte comprén un condicionament previ del terreny mitjançant aclarida i desbrossament de totes les àrees on se situen els panells i desmunt de la zona d'instal·lacions i transformadors, obertura de rases per al cablejat, creació de vials per a l'accés als diferents punts de la planta amb un ample mínim de 4 metres, així com el desenvolupament d'una xarxa de drenatge dels camins i perimetral a la instal·lació amb la finalitat de canalitzar l'aigua minimitzant el seu impacte. Així mateix, s'instal·larà un clos perimetral, sistemes de comunicació i monitoratge, caixes de seccionament i dos centres de transformació de tipus prefabricat.  
Durant la fase constructiva, els elements del projecte s'instal·laran respectant el relleu de les parcel·les. S'instal·laran contenidors prefabricats per al seu ús durant la fase de construcció. L'aigua necessària serà proveïda mitjançant un camió cisterna i emmagatzemada en un estany o depòsit habilitat per a tal fi. La humectació de materials es realitzarà mitjançant camions cisterna. Es preveu emmagatzemar les aigües residuals generades en depòsits estancs. Es delimitaran zones d'emmagatzematge temporal de residus de construcció. No es preveu la instal·lació de depòsits de combustible per a la maquinària de treball.  
Finalitzada la vida útil de la planta fotovoltaica, es procedirà a desmantellar-la i restaurar el terreny, evitant en la mesura del possible el moviment de terres i retirant qualsevol estructura, fonamentació o un altre element permanent.  
  
Tramitació administrativa  
De conformitat amb l'annex VI (part B, epígraf n) de la Llei 21/2013, de 9 de desembre, d'avaluació ambiental, el fraccionament de projectes és el mecanisme artificiós de divisió d'un projecte amb l'objectiu d'evitar l'avaluació d'impacte ambiental ordinària en el cas que les magnituds superen els llindars establits en l'annex I. Les característiques pròpies del present projecte determinen que constitueix, per si mateix, un supòsit d'avaluació ambiental ordinària, per la qual cosa no es produeix fraccionament en els termes esmentats. El Servei Territorial d'Indústria, Energia i Mines de València (òrgan substantiu) ha admés a tràmit l'expedient per a l'autorització, per la qual cosa correspon a aquest òrgan ambiental l'avaluació d'impacte ambiental del projecte, de conformitat amb la legislació autonòmica i en concordança amb l'article 11 de la Llei 21/2013, de 9 de desembre.  
En data 23.01.2023, es publica en el BOE (MTK-Z-2741-6790) la Resolució de 17 de gener de 2023, de la Direcció General de Política Energètica i Mines, per la qual s'atorga a Limonero Solar, SLU, l'autorització administrativa prèvia per al parc solar fotovoltaic Limonero Solar de 124,99 MW de potència instal·lada, la subestació transformadora SET Limonero Solar 132/30 kV, la línia aèria a 132 kV SET Limonero Solar-SET Promotores Requena Renovables, la subestació transformadora SET Promotores Requena Renovables 132/400 kV i la línia aèria a 400 kV SET Promotores Requena Renovables-SE REE Requena 400 kV, al terme municipal de Requena (València).  
En data 24.01.2023, el Servei Territorial d'Indústria, Energia i Mines de València va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte. S'acompanya de:  
- Projecte d'execució de la planta solar fotovoltaica, línia d'evacuació i pla de desmantellament.  
- Estudi d'impacte ambiental, memòria i annexos: estudi davant del risc d'accidents greus, estudi arqueològic, estudi d'avifauna, estudi de sinergies, estudi d'afecció a Xarxa Natura 2000 i document de síntesi.  
  
- Estudi d'integració paisatgística. Inclou un estudi d'inundabilitat.  
  
- Publicació del Diari Oficial de la Generalitat Valenciana relativa a la informació pública de la sol·licitud d'autorització administrativa i autorització de construcció.  
En data 25.01.2023, el Servei de Territorial d'Indústria, Energia i Mines de València aporta nova documentació: addenda amb el projecte modificat de la planta solar per a ajustar-se als criteris que estableix el Decret llei 14/2020, addenda a l'estudi d'impacte ambiental, informe favorable del Servei d'Infraestructura Verda i Paisatge al projecte modificat i nova documentació per a consulta d'organismes afectats i per a sotmetre el projecte a nova informació pública.  
  
a) Informació pública  
D'acord amb la documentació remesa, l'òrgan substantiu va realitzar la informació pública de l'expedient mitjançant anuncis en el Diari Oficial de la Generalitat Valenciana número 9237, de data 17 de desembre de 2021, i en el Butlletí Oficial de la Província de València número 244, de 21 de desembre de 2021.  
Durant el període d'exposició pública, s'han presentat al·legacions per part de Societat Valenciana d'Ornitologia, l'associació Plataforma para el Estudio y Conservación de la Sierra de Chiva, l'associació Utiel-Requena Sostenible i la finca San Blas, SL, que el promotor ha tingut en compte i ha contestat durant el període d'informació pública.  
  
En atenció als informes de la Direcció General de Política Territorial i Paisatge, es fa la modificació del projecte, es reubica la planta solar fotovoltaica de la mateixa parcel·la cadastral analitzada per a la ubicació original i es redefineix el traçat de la línia d'evacuació fins a la SET col·lectora sud. L'òrgan substantiu, dins del procediment substantiu d'autorització, té previst iniciar un nou procediment d'informació pública mitjançant un anunci en el Diari Oficial de la Generalitat Valenciana, ja que considera substancial la modificació projectada (disminució de superfície i de la potència instal·lada en la planta solar) en els termes de normativa sectorial.  
La modificació de la planta solar no s'estima que supose efectes ambientals significatius diferents dels previstos originalment, per la qual cosa es continua el procediment d'avaluació ambiental del projecte. Els resultats de la nova informació pública s'incorporaran a l'expedient substantiu i es tindran en compte per l'òrgan substantiu i promotor.  
  
b) Consultes a administracions i informes rebuts.  
Simultàniament al període d'informació pública, es va formular consulta i petició d'informes per part de l'òrgan substantiu a les següents administracions públiques afectades amb competències mediambientals i entitats interessades.  
  
Organisme Data informes resposta Sentit informes  
Agència Valenciana de Seguretat i Resposta a les Emergències 18,06.2021 Favorable condicionat al compliment de la normativa vigent  
Direcció General de Prevenció d'Incendis 06,07.2021 Condicionat al compliment de la legislació en matèria de prevenció d'incendis forestals  
Confederació Hidrogràfica del Xúquer 28,07.2021 Condicionat al compliment de la legislació en matèria d'aigües  
Ajuntament de Requena 14,03.2022 Informe favorable compatibilitat urbanística  
Direcció General de Política Territorial i Paisatge (PATRICOVA) 19,12.2022 Favorable condicionat  
Direcció General de Cultura i Patrimoni 29,03.2022 Favorable condicionat  
Servei d'Infraestructura Verda i Paisatge (1) 11.04.2022  
(2) 06.09.2022  
(3) 25.01.2023 (1) Desfavorable  
(2) Desfavorable  
(3) Favorable  
Subdirecció General de Medi Natural i d'Avaluació Ambiental (1) 16.05.2022  
(2) 10.10.2022 (1) Favorable condicionat  
(2) Favorable condicionat a mesures correctores  
  
  
  
- Informe favorable del Servei de Planificació de la Subdirecció General d'Emergències, de data 18.06.2021 condicionat a la incorporació al projecte de la legislació de prevenció de riscos.  
- Informe favorable de la Direcció General de Prevenció d'Incendis Forestals, de data 06.07.2021, condicionat al compliment de la legislació en matèria de prevenció d'incendis forestals durant les fases d'execució i funcionament de la instal·lació en els terrenys forestals i els seus voltants.  
- En data 21.01.2022, l'Ajuntament de Requena trasllada al·legacions de la Regidoria d'Eficiència Energètica i Lluita contra el Canvi Climàtic de l'Ajuntament de Requena, que, per acord de ple, sol·licita: «Proposar a les Corts Valencianes que prenga les mesures legislatives adequades perquè els ajuntaments que així ho desitgen puguen limitar el total de la superfície del seu municipi destinada a producció d'energia fotovoltaica a un màxim de l'1 % incloent, en aquest percentatge d'ocupació, els espais prioritzats en el Decret llei de mesures per a accelerar la implantació d'instal·lacions per a l'aprofitament de les energies renovables».  
- Informe de compatibilitat urbanística de l'Ajuntament de Requena, de data 14.03.2022, favorable a la implantació de la central en sòl qualificat SNU-C3.  
- Informe favorable de la Direcció General de Cultura i Patrimoni, de data 29.03.2022, als efectes patrimonials que preveu l'art. 11 de la Llei 4/1998, d'11 de juny, del patrimoni cultural valencià, condicionat a la realització d'un seguiment intensiu durant les excavacions i els moviments de terres de les obres en la parcel·la 1 del polígon 94.  
  
- Informes favorables de la Subdirecció General de Medi Natural i Avaluació Ambiental, de dates 16.05.2022 i 10.10.2022, condicionats a la inclusió de les mesures següents:  
- En prevenció dels efectes erosius de l'escolament, es mantindrà una coberta vegetal sota les plaques, i es mantindran els bancals i murs de contenció. En fases prèvies, s'instal·larà una capa de mulch.  
- En relació amb l'afecció a la fauna silvestre, s'instal·laran plaques de poliestiré en el clos cinegètic per a evitar la col·lisió d'aus i es procurarà mantindre els cultius existents en les zones de les parcel·les no ocupades per panells, i adquirir o arrendar parcel·les de cultius en una proporció d'almenys el 25 % de la superfície ocupada. Així mateix, es mantindrà una tolla per a fomentar la població d'amfibis i avifauna o es mantindran les basses de reg existents.  
- Per la proximitat amb el Parc Natural de las Hoces del Cabriel, s'aplicaran mesures d'integració paisatgística com ara, fer ús dels camins existents, descompactació dels sòls afectats pel pas de maquinària, es respectaran els peus de Quercus ilex presents, no es formigonaran o asfaltaran camins, es mantindrà una capa de cobertura vegetal natural en els terrenys que cal ocupar lliure de l'ús de fitosanitaris i mantinguda amb mitjans mecànics o manuals, s'integraran cromàticament les instal·lacions assemblant-les a les construccions rurals de la zona i s'implantaran pantalles vegetals d'espècies autòctones.  
  
- Es farà una prospecció prèvia per a descartar la localització en l'àmbit de projecte de les espècies de fauna prioritària identificades en la zona, i els seus nius o ventrades, amb especial atenció a la terrerola, àguila reial i àguila cuabarrada. Les actuacions més molestes es duran a terme fora dels períodes de posada, nidificació o cria. No es faran treballs en horari nocturn.  
- Respecte de l'àguila reial i l'àguila cuabarrada, estableixen com a mesura compensatòria la realització d'un seguiment mitjançant emissors GPS durant els 5 primers anys de funcionament de la instal·lació.  
  
- Informe del Servei de Gestió Territorial de data 19.12.2022, que proposa la inclusió de les mesures següents:  
- Per al manteniment de les condicions d'infiltració amb els canvis dels pendents, es comptarà amb estratificació en forma de taules del terreny, entre zona de plaques solars i zones de pas, realitzades en sentit transversal al pendent que disminuïsquen l'escolament i augmenten la infiltració.  
- Es conservaran les zones de vegetació en els estrats herbacis, arbustius i arboris que serveixen de tamís de la pluja i generen condicions favorables per a la infiltració amb la disminució dels escolaments.  
- Minimització del sòl segellat de manera que els mòduls fotovoltaics se situen de manera prioritària sense fonamentació contínua i sobre el terreny natural.  
- Informe favorable del Servei d'Infraestructura Verda i Paisatge de 25.01.2023, amb consideracions per a les mesures d'integració paisatgística i altres ajustos de disseny de la instal·lació.  
c) Altres consideracions.  
En data 25 de gener de 2023, a les 23.59 h, consten en l'expedient 32/2023/AIA, del Servei d'Avaluació d'Impacte Ambiental, de la Direcció General de Qualitat i Educació Ambiental, tots els documents necessaris per a dur a terme l'avaluació per a l'obtenció de la DIA, presentats per la mercantil Solar Acamar Requena, SLU, així com els informes sol·licitats.  
Consideracions ambientals  
La promoció de les energies renovables és un dels objectius de la política energètica de la Unió Europea, ja que el fet d'usar-les constitueix una part important del paquet de mesures necessàries per a reduir les emissions de gasos d'efecte d'hivernacle i també per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, persegueix aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030, de la Generalitat, recullen els objectius i les estratègies de la Unió Europea i de l'Estat espanyol, i plantegen com a objectiu arribar a 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir aquests objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
a) Ubicació  
a.1) Anàlisi d'alternatives  
En l'estudi d'impacte ambiental (EsIA) s'analitzen alternatives quant a la ubicació del projecte, incloent-hi l'alternativa zero (no execució del projecte). Per a la ubicació de la planta, s'analitzen les zones dins del terme municipal que resulten aptes per a la instal·lació de la planta en funció dels condicionats del Decret llei 14/2020, i es trien les parcel·les definides en el projecte perquè complisquen aquests i els acords amb el 100 % dels titulars dels drets reals afectats per la implantació. L'estudi d'alternatives no ha previst com a zones viables per a la implantació les zones catalogades com a sòl urbà o urbanitzable.  
  
En el projecte inicial, l'emplaçament de la planta requeia sobre un corredor territorial definit en l'ETCV, que reduïa més d'un 10 % la seua amplària i incomplia el criteri establit en article 10.1.a del Decret llei 14/2020, per la qual cosa és motiu d'informes desfavorables de paisatge. S'aporta addenda al projecte amb nova ubicació de la planta solar, dins de la mateixa parcel·la cadastral, amb la qual cosa es compleixen els criteris que estableix l'esmentat decret llei.  
La planta solar fotovoltaica PFV Requena 3 es desenvolupa íntegrament sobre sòl classificat com a no urbanitzable comú SNU-C3, sobre el qual l'Ajuntament de Requena ha emés un informe de compatibilitat urbanística favorable a l'ús fotovoltaic. Una part de la parcel·la cadastral on s'emplaça la planta solar està classificada com a SNU-PF (considerada incompatible a l'ús d'instal·lació fotovoltaica per a generació d'energia elèctrica), però la planta no se situa sobre aquesta zona.  
L'àrea de les parcel·les que s'ocuparan per la nova ubicació de la planta no es troba afectada per risc d'inundació o altres afeccions territorials.  
La línia d'evacuació d'alta tensió de 30 kV fins a la subestació col·lectora es projecta soterrada. Part del seu traçat transcorre per terrenys forestals i travessa tres zones amb perillositat geomorfològica. En els terrenys forestals, discorre per camins existents, excepte en les proximitats a la subestació col·lectora, que ho fa per fora d'aquests.  
a.2) Espais naturals protegits. Xarxa Natura 2000.  
Els terrenys en els quals es desenvolupen el parc solar i la seua línia d'evacuació no es localitzen en l'àmbit d'espais de la Xarxa Natura 2000 ni alberguen hàbitats d'interés comunitari ni altres espais naturals protegits o catalogats.  
S'inclou com a annex a l'estudi d'impacte ambiental un estudi de valoració preliminar de repercussions sobre la Xarxa Natura 2000 en el qual es conclou la compatibilitat.  
La planta i la línia d'evacuació se situen en zones de l'hàbitat 5210 (matolls arborescents de Juniperus spp), però no hi ha afecció, ja que l'àmbit d'actuació se situa sobre parcel·les agrícoles. L'hàbitat 5210 no està previst com a hàbitat prioritari en la Directiva d'hàbitats.  
  
a.3) Flora i fauna  
D'acord amb la cartografia del PATFOR, les zones que ocuparan els panells fotovoltaics no es troben catalogades com a sòl forestal i són confrontants a aquest en la zona nord-est del clos. La línia d'evacuació discorre per parcel·les agrícoles i terreny forestal ordinari i per les proximitats de la subestació col·lectora per fora del traçat de camins (en terreny forestal).  
El Decret llei 14/2020, de 7 d'agost, estableix que serà preferible la disposició soterrada de les línies d'evacuació fent ús dels camins existents, amb la qual cosa es minimitza l'impacte generat en evitar l'obertura de nous accessos. En aplicació del decret llei i amb la finalitat d'afectar en la menor mesura possible aquests terrenys, el seu traçat haurà de cenyir-se al dels camins ja existents. En cas d'impossibilitat tècnica, se sol·licitarà un informe a l'organisme competent en matèria forestal.  
En la fase d'obres, l'execució de la rasa comportarà l'eliminació de les espècies forestals en un corredor equivalent a l'ample de rasa i el necessari per al pas de la maquinària. Finalitzat el tapat de les rases, es restituirà tot el sòl que haja quedat afectat pel projecte, prèvia restitució de la seua morfologia original, i es restaurarà la vegetació natural que s'hi haja pogut veure afectada.  
Totes les obres que es realitzen en terreny forestal, o amb una proximitat inferior a 500 m d'aquest, requereixen aplicar les mesures de protecció antiincendis del Decret 7/2004, de 23 de gener. El projecte preveu mesures de protecció contra incendi forestal en la fase d'obres amb pressupost incorporat.  
Com a mesures correctores encaminades a mantindre la coberta natural del terreny i concorde a les prescripcions dels informes de les subdireccions de Medi Natural i Avaluació Ambiental, s'evitarà la compactació del sòl, no s'utilitzaran herbicides i s'eliminarà únicament la vegetació que interferisca amb l'explotació normal de la central. Es fomentarà el creixement d'una cobertura vegetal espontània mantinguda per mitjans mecànics. Aquesta actuació permet, al mateix temps, mantindre l'hàbitat d'espècies de fauna que utilitzen la zona per a alimentar-se i redueixen el risc d'erosió del terreny.  
Dins del perímetre tancat de la instal·lació, el projecte manté, sense afectar els peus d'espècies forestals arbòries existents, en la seua majoria formacions aïllades de carrasques i xicotetes pinedes. Tal com es desprén de l'informe de la Subdirecció General de Medi Natural i Avaluació Ambiental, s'hauran de mantindre els peus de Quercus ilex que s'hi detecten.  
Respecte a la proposta de compensació d'hàbitat que es realitza en l'informe de la Subdirecció General de Medi Ambient i Avaluació Ambiental en funció de la superfície de la planta solar fotovoltaica, el promotor es compromet, una vegada posada en marxa l'explotació del projecte, a executar les mesures indicades en una superfície equivalent al 10 % de la superfície tancada del projecte, per a la qual cosa ha de consensuar aquestes ubicacions amb els propietaris i l'administració competent.  
L'estudi d'impacte ambiental fa referència al fet que, consultat el Banc de dades de biodiversitat (BDB) de la Comunitat Valenciana utilitzant la cerca geogràfica per quadrícula UTM 1x1, els resultats van ser escassos (cotoliu [Lullula arborea]) i es va ampliar la cerca per al municipi de Requena.  
Els estudis d'avifauna presentats pels promotors, indiquen la presència de les espècies prioritàries: voltor lleonat (Gyps fulvus), àguila calçada comuna (Hieraaetus pennatus), àguila marcenca (Circaetus gallicus), esparver cendrós (Circus pygargus), arpella pàl·lida (Circus cyaneus), aligot vesper europeu (Pernis apivorus), àguila reial (Aquila chrysaetos), àguila cuabarrada (Aquila fasciata), gralla de bec roig (Pyrrhocorax pyrrhocorax), esmirla (Falco columbarius), arpella comuna (Circus aeruginosus) i cotxa cua-roja (Phoenicurus phoenicurus).  
També és significativa la presència d'aus estepàries que nidifiquen en el sòl: cotoliu (Lullula arborea), titeta d'estiu (Anthus campestris), busquereta cuallarga (Sylvia undata), gaig blau (Coracias garrulus) i cogullada fosca (Galerida theklae).  
La fauna objecte de conservació pot patir una afecció en forma de mortalitat o desplaçament del seu hàbitat, que es pot veure afectada especialment durant la construcció de la planta i amb les tasques de control de la vegetació durant la fase de manteniment. Per això, el promotor preveu una prospecció prèvia a l'inici de les obres per a descartar la presència de nius o individus d'espècies prioritàries i la planificació de les obres s'adequarà a les èpoques de menys afecció a la fauna i els seus períodes de cria i nidificació.  
Durant la fase d'explotació, l'impacte sobre la fauna serà inferior, encara que es preveuen efectes acumulatius per la implantació de la resta de plantes solars en tramitació en les proximitats.  
L'informe de la Subdirecció General de Medi Natural i Avaluació Ambiental fa constar la presència de tres espècies prioritàries de fauna: alosa, àguila reial, àguila cuabarrada. El projecte preveu, com a mesura compensatòria, un pla de seguiment de les poblacions d'aus presents en la zona durant els primers 5 anys posteriors a la seua posada en funcionament. En el cas de les àguiles, es farà el seguiment mitjançant emissors GPS. Es crearan clapers que faciliten la cria d'herpetofauna, rosegadors i micromamífers, que faciliten l'activitat de rapinyaires, i s'adoptaran mesures anti-electrocució, tant en l'interior com en l'exterior de la planta. En l'interior de la planta tot el cablejat discorrerà soterrat o adossat a les estructures.  
Els closos seran de tipus cinegètic i disposaran de plaques anticol·lisió. Aquests panells disposaran de tractament superficial anti-reflector, de manera que s'evite un possible efecte crida sobre les aus. Atés que la separació entre seguidors és elevada, entorn dels 6 m, permetrà el vol d'aus passeriformes i deixarà la major part del perímetre tancat no ocupat per plaques o instal·lacions auxiliars. El promotor es compromet a incloure en el pla de seguiment i vigilància ambiental el seguiment de la mortalitat d'aus causada per la col·lisió amb la tanca durant els 5 primers anys d'explotació i a informar-ne l'òrgan competent.  
  
a.4) Aigua  
No s'afecta cap barranc ni llit superficial. La zona presenta vulnerabilitat baixa d'aqüífers i es troba en una àrea de permeabilitat alta, classificada com a àrea per a millorar per a la recàrrega d'aqüífers. El conjunt de la instal·lació se situa sobre la massa d'aigua subterrània 080.133 Requena-Utiel, en estat quantitatiu deficient segons el Pla hidrològic de la demarcació hidrogràfica del Xúquer.  
Analitzada la cartografia del PATRICOVA, les zones de clos no es troben afectades per perillositat d'inundació. El traçat de la línia d'evacuació en alguns trams travessa terrenys afectats per perillositat d'inundació de caràcter geomorfològic; discorre en subterrani majoritàriament davall de camins existents, per la qual cosa no altera les condicions actuals d'aquests terrenys.  
Les centrals fotovoltaiques, per les seues característiques i funcionament, no tenen associat un consum rellevant d'aigua durant la seua execució i funcionament. Durant les obres, s'adoptaran mesures preventives per a evitar abocaments accidentals, com habilitar zones de manteniment i apilament de maquinària, equips i residus generats. Les aigües residuals que puguen generar-se en l'obra seran recollides en fossa estanca per a la seua posterior retirada i gestió per part de gestor autoritzat. El projecte no descriu com es farà la neteja de les plaques solars per a evitar abocaments associats que puguen contaminar el medi.  
  
a.5) Sòls  
El sòl present en la zona és del tipus inceptisòl amb valor agrològic moderat. Els terrenys que s'ocuparan presenten majoritàriament ús agrícola amb un grau de naturalitat poc significatiu, ocupat per cultius de secà i vinyes, així com xicotetes zones forestals trobades en algunes de les parcel·les agrícoles, conseqüència de l'expansió de la massa forestal present en les zones limítrofes. Es componen principalment per xicotetes pinedes de pi blanc (Pinus halepensis) o xicotetes agrupacions de carrasques (Quercus ilex rotundifolia). En l'estrat herbaci es troba el càrex d'Haller (Carex halleriana), camedris (Teucrium chamaedrys), o el llistó (Brachypodium retusum).  
  
Les fonamentacions en l'àmbit del projecte són mínimes, amb la qual cosa s'evitarà l'excessiva compactació del sòl en l'àrea. De la mateixa manera, després de finalitzar les obres de construcció, es descompactaran les zones compactades pel pas de la maquinària i s'empraran materials de la zona per a conformar els camins interiors de la planta, i no s'utilitzaran materials que segellen o impermeabilitzen el sòl.  
a.6) Atmosfera i residus  
L'estudi d'impacte ambiental preveu mesures correctores de caràcter general per a mitigar els efectes de la generació de pols, soroll, així com per al control d'abocaments i aigües residuals. L'energia elèctrica se subministrarà mitjançant generadors dièsel; la superfície sobre la qual se situen estarà degudament senyalitzada i impermeabilitzada.  
  
La generació de residus té més entitat en la fase de construcció. La totalitat dels residus generats en aquesta fase s'entregaran a un gestor autoritzat. L'execució de la central no comporta moviments de terres de gran entitat, ja que s'adapta a la topografia existent, per la qual cosa és possible estendre les terres excedents en l'àmbit del projecte. Les rases per a executar l'estesa subterrània s'ompliran amb el mateix material d'excavació.  
a.7) Patrimoni cultural  
Consultades la carta arqueològica i l'Inventari general del patrimoni cultural, s'han identificat elements del patrimoni cultural inventariat en l'entorn més pròxim (120 m) a l'àmbit afectat per l'actuació, però no en el mateix àmbit. L'informe de la Direcció General de Patrimoni indica que serà necessària la realització d'un seguiment intensiu durant les excavacions i els moviments de terres de les obres en la parcel·la 1 del polígon 94.  
Els elements que conformen la central no envaeixen l'amplària legal de vies pecuàries ni interfereixen en el trànsit ramader per aquestes.  
a.8) Paisatge i medi socioeconòmic  
L'alternativa seleccionada se situa dins de l'àmbit del paisatge de rellevància regional PRR 28. Vinyes d'Utiel-Requena (grup 11: paisatges culturals de vinyes de l'interior). Per a la caracterització i valoració del paisatge, l'estudi d'impacte ambiental aporta un estudi d'integració paisatgística per a l'elaboració del qual ha considerat l'estudi de paisatge del PGOU de Requena. El projecte es troba sobre unitats de paisatge de qualitat mitjana. Els promotors han realitzat un pla i un procés de participació per a conéixer les preferències de la població sobre el disseny de la planta.  
L'estudi d'integració paisatgística ha sigut complementat per informes tècnics de resposta als informes emesos pel Servei d'Infraestructura Verda i Paisatge. Entre les mesures que cal adoptar, es farà la plantació d'una pantalla vegetal en el límit de la parcel·la en la zona limítrofa amb l'N-330, aquesta pantalla vegetal es conformarà per agrupacions disperses en forma de bosquets conformats per espècies vegetals pròpies. Les estructures es disposaran a una distància mínima de 10 m de les fites de les parcel·les en compliment del PGOU de Requena. De la mateixa manera, es mantindrà una distància mínima a la vegetació existent de 5 m per als tancaments.  
La resta de les mesures correctores de caràcter paisatgístic coincideixen amb les ja indicades anteriorment. En l'estudi s'ha desenvolupat una valoració de la integració visual de la planta des de diferents punts d'observació, que ha donat com a resultat que, per les característiques del terreny on se situa aquesta, només s'apreciarà des de l'entorn immediat i des de la carretera N-330, que serveix d'accés a aquesta, que conclourà en un impacte visual lleu o moderat.  
L'actuació comporta una pèrdua de sòl agrícola i, per tant, una transformació en el model econòmic de la zona afectada. Tal com s'indica en el condicionat de l'informe de la Direcció General de Medi Natural, s'haurà de mantindre l'activitat agrícola en la part de les parcel·les no ocupades per panells o instal·lacions, i aplicar mesures de caràcter compensatori que permeten pal·liar la pèrdua de sòl agrícola, amb la qual cosa s'afavorisca la coexistència de les dues activitats econòmiques. El Servei d'Infraestructura Verda i Paisatge, entre les mesures d'integració paisatgística, incideix en el fet que s'hauran de mantindre els cultius existents en la parcel·la cadastral i garantir-ne el manteniment.  
a.9) Efectes sinèrgics  
A causa de l'ocupació d'un espai geogràfic comú i en compartir línia d'evacuació amb els projectes esmentats en l'epígraf de descripció de projecte, el promotor presenta un estudi de sinergies com a annex a l'estudi d'impacte ambiental, en què s'analitzen els efectes esperables sobre factors mediambientals destacables, i en què es conclou que les plantes respecten la distància mínima de separació de 500 m que preveu l'Estratègia territorial de la Comunitat Valenciana per als corredors, que el total de sòl agroforestal ocupat és d'un 2 % del total del terme i s'indica que gran part es troba en situació d'abandó.  
  
Respecte als efectes acumulatius en el paisatge, el promotor indica que, atesa la distribució dels projectes i el relleu de la zona on s'emplacen, no serà possible l'observació de la totalitat des de cap recorregut ni punt d'observació identificat.  
b) Anàlisi de la vulnerabilitat del projecte.  
S'inclou en l'estudi d'impacte ambiental un estudi d'anàlisi de vulnerabilitat a amenaces en el qual es conclou que la instal·lació dona com a resultat un risc mediambiental mitjà en relació amb el risc d'incendi forestal i s'estableixen mesures protectores com el monitoratge i control d'anomalies, pla d'autoprotecció i pla de protecció contra incendis. L'estudi conclou que no s'identifiquen efectes ambientals significatius derivats de la vulnerabilitat del projecte davant de riscos d'accidents greus o de catàstrofes naturals.  
c) Pla de vigilància ambiental  
El pla de vigilància ambiental proposa la implantació d'un pla de seguiment, en el qual es comprove que les obres es realitzen d'acord amb el projecte i que s'assegure el compliment de la normativa ambiental, així com les mesures preventives, correctores i els requisits establits en la declaració d'impacte ambiental i en resolucions complementàries. Addicionalment, la informació recollida en el programa es plasmarà en informes periòdics (informes d'estat, de control de residus i abocaments d'oli, etc.) i extraordinaris puntuals en cas de successos excepcionals tant en la fase d'implantació com en la de funcionament.  
  
Consideracions jurídiques  
El projecte constitueix un supòsit d'avaluació d'impacte ambiental ordinària, de conformitat amb l'annex I (epígraf 2.g) del Decret 162/1990, de 15 d'octubre, en concordança amb l'article 7 d'aquesta llei, de la Llei 21/2013, de 9 de desembre, d'avaluació ambiental.  
  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental i en les altres disposicions que hi són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
De conformitat amb l'article 1 de l'RDL 23/2020, de 23 de juny, pel qual s'aproven mesures en matèria d'energia i altres àmbits per a la reactivació econòmica, «Els titulars dels permisos d'accés per a instal·lacions de generació d'energia elèctrica que hagen obtingut aquests permisos en data posterior al 27 de desembre de 2013, i abans de l'entrada en vigor d'aquest reial decret llei, hauran d'acreditar el compliment de les següents fites administratives en uns terminis no superiors als estipulats a continuació. (…) b) Si el permís d'accés es va obtindre amb posterioritat al 31 de desembre de 2017 i abans de l'entrada en vigor d'aquest reial decret llei: 2n. Obtenció de la declaració d'impacte ambiental favorable: 31 mesos (…), que es computaran des del 25 de juny de 2020».  
De conformitat amb l'article 39.3 de la Llei de procediment administratiu comú de les administracions públiques (LPACAP): «Excepcionalment, podrà atorgar-se eficàcia retroactiva als actes quan es dicten en substitució d'actes anul·lats, així com quan produïsquen efectes favorables a l'interessat, sempre que els supòsits de fet necessaris existiren ja en la data a la qual es retrotraga l'eficàcia de l'acte i aquesta no lesione drets o interessos legítims d'altres persones».  
  
Per tot el que s'ha exposat, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Formular la present declaració d'impacte ambiental considerant acceptable el projecte de planta solar fotovoltaica de 13,30 MWp i línia d'evacuació promoguts per Solar Acamar Requena, SLU, al terme municipal de Requena (València), en la qual s'estableixen les condicions ambientals, incloses les mesures preventives, correctores i compensatòries, que resulten de l'avaluació ambiental practicada i s'exposen a continuació, en què s'ha de desenvolupar el projecte per a l'adequada protecció del medi ambient i els recursos naturals, sense perjudici de la prèvia obtenció de les autoritzacions sectorials que siguen aplicables.  
  
Atesos els antecedents i fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s'estableixen en els termes següents:  
i) Condicions generals  
(1) El promotor haurà de complir totes les mesures preventives i correctores que preveu l'estudi d'impacte ambiental, el projecte tècnic i la resta de documentació que conste en l'expedient, i les acceptades després de la informació pública o contingudes en la informació complementària, mentre no contradiguen el que estableix la present resolució.  
(2) Es recorda que cal complir tota la legislació rellevant que hi siga aplicable i que afecte els elements del medi recollits en la present resolució.  
(3) En els termes que preveu l'article 43 de la Llei 21/2013, de 9 de desembre, la present declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius.  
(4) El promotor incorporarà al projecte definitiu les mesures preventives, correctores i compensatòries que diferisquen o s'afigen a les ja exposades en els informes sectorials que preveu la present resolució, i que es deriven del nou procés d'informació pública i consultes del projecte modificat.  
(5) Respecte de la línia d'evacuació a 30 kV que connecta amb la SET Requena col·lectora sud, s'adaptarà el seu traçat al dels camins existents de conformitat amb el que estableix el Decret llei 14/2020. Aquesta mesura s'haurà d'incorporar al projecte d'execució en la memòria, plànols i pressupost, per a la seua execució real i efectiva i verificada en fases posteriors de la tramitació per l'òrgan substantiu, previ a l'autorització de l'explotació.  
(6) Quant a l'execució i explotació de la planta, es respectarà el que indica el Decret 7/2004, de 23 de gener, relatiu a prevenció d'incendis, així com la zona de servitud dels vials identificats en el Pla de prevenció d'incendis de la demarcació de Requena.  
  
(7) En atenció a l'informe de la Direcció General de Cultura i Patrimoni, es realitzarà un seguiment exhaustiu durant els moviments de terres, especialment els realitzats en la parcel·la 1 del polígon 94. Si, durant l'execució de les obres, es trobaren restes paleontològiques, arqueològiques o etnogràfiques, el promotor haurà de posar el fet en coneixement de l'òrgan competent en patrimoni cultural de manera immediata, i adoptar les mesures pertinents per a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
  
(8) Relatiu a l'afecció a la biodiversitat, se seguiran les indicacions dels informes emesos per la Subdirecció General de Medi Natural i Avaluació Ambiental. Abans del començament de les obres, es comprovarà la inexistència de nius o ventrades d'espècies protegides. En cas que n'hi haja, s'informarà els agents mediambientals perquè disposen les actuacions necessàries per a la seua millor conservació. Les actuacions més molestes es realitzaran fora dels períodes de posta, nidificació o cria, especialment de les espècies alosa, àguila reial i àguila cuabarrada. No es faran treballs en horari nocturn.  
(9) Segons l'informe de la Subdirecció General de Medi Natural i Avaluació Ambiental, no es disposaran panells fotovoltaics sobre les clapes de vegetació natural immerses en els terrenys agrícoles i ribassos existents. Així mateix, els peus arboris que es detecten, especialment els de Quercus ilex, es conservaran.  
(10) S'evitarà que, en els trams que se soterraran i en els accessos i fonamentacions dels suports, s'afecte els exemplars arboris del gènere Quercus en els quals en prospecció prèvia s'haja detectat la presència de Cerambyx cerdo. S'abalisaran les zones que cal protegir.  
(11) Segons s'indica en l'informe de la Subdirecció General de Medi Natural i Avaluació Ambiental, es crearà i mantindrà una tolla per a fomentar la població d'amfibis i avifauna o es mantindran les basses de reg existents.  
(12) A fi de compensar la pèrdua d'hàbitats de caràcter agrícola, es procurarà mantindre els cultius existents en les zones de les parcel·les no ocupades per panells, i dedicar noves superfícies a l'ús agrícola afectat en una proporció equivalent d'almenys el 25 % de la superfície de la planta.  
(13) En els punts on es mantenen cultius o arbratge, o es realitzen plantacions, es procurarà que el clos no tanque aquesta vegetació, de manera que aquesta quede a l'exterior.  
(14) Es disposarà de zones impermeabilitzades i d'un sistema de recollida de possibles fuites d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, i s'establiran les zones de recollida de residus i no se'n farà apilament en zones amb pendents elevats o amb perillositat d'inundació.  
(15) No s'utilitzarà en el procés de neteja dels mòduls fotovoltaics cap mena de sabó, dissolvent o substància que puga contaminar el sòl o l'aqüífer.  
(16) L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
(17) S'hi hauran d'implementar les mesures d'integració proposades en l'estudi d'integració paisatgística aportat i completar-les amb les condicions paisatgístiques establides en l'informe emés en matèria de paisatge. Aquestes mesures i condicions s'hauran d'incorporar al projecte d'execució en la memòria, plànols i pressupost, per a l'execució real i efectiva, i es verificaran en fases posteriors de la tramitació per l'òrgan substantiu, prèviament a l'autorització de l'explotació.  
(18) L'emissió de l'autorització administrativa de tancament definitiu de la central obligarà el promotor a desmantellar-la en els termes definits en el pla aportat.  
iii) Condicions al Pla de vigilància ambiental.  
(19) Les accions incloses en el Programa de vigilància i seguiment ambiental s'hauran de documentar per a acreditar l'adopció i l'execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents.  
(20) Es durà a terme un pla de seguiment de les poblacions d'aus presents en la zona durant els cinc anys proposats, i s'avaluarà l'efectivitat de les mesures correctores previstes per a evitar la pèrdua d'hàbitat d'alimentació de les espècies de fauna presents en la zona. Respecte de l'àguila reial i l'àguila cuabarrada, es durà a terme mitjançant emissors GPS.  
(21) Es realitzarà un seguiment de la mortaldat per col·lisió i electrocució durant la vida útil de la línia elèctrica aèria, i almenys durant el primer any d'explotació per col·lisió amb els panells fotovoltaics de la planta. Els resultats del seguiment s'enviaran amb la periodicitat que s'acorde amb l'òrgan competent en matèria de biodiversitat.  
  
  
Segon  
Atesa la impossibilitat de dictar resolució abans de la finalització de la fita administrativa marcada en l'RDL 23/2020, a causa del volum d'expedients tramitats per aquest òrgan administratiu, fins i tot havent-se habilitat els mitjans personals i materials per a complir amb el despatx d'aquests, amb caràcter excepcional, i pel fet que la recepció de l'expedient complet es va produir en data 25 de gener de 2023, la present resolució que atorga la DIA tindrà efectes retroactius a l'esmentada data 25 de gener de 2023.  
  
Tercer  
De conformitat amb el que preveu l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si així correspon, pertoquen en via administrativa i judicial davant de l'acte per al qual s'autoritza el projecte.  
  
Quart  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atenent els criteris que estableix l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 9 de febrer de 2023.- El director general de Qualitat i Educació Ambiental: Joan Piquer Huerga.»